送羅生少陸
作者：王十朋
朝代：宋

paragraphs: 羅生黄山來，從我梅溪游。
齒髮最年少，學問能自修。
短檠照深夜，細字書蠅頭。
大業心欲潛，遺編力旁搜。
新文有佳趣，日進殊未休。
吾愧河汾翁，子學常與收。
行將拭老眼，萬里看驊騮。
一葉下庭臯，大火當西流。
遥望河陽雲，俄登李膺舟。
交朋重惜別，挽袖終不留。
吾腸百鍊剛，亦作繭緒抽。
籍也不吾叛，尋盟定高秋。